Nazir er kommet til Sverige som uledsaget flygtningebarn fra Afghanistan. Da han var 14 år boede han på et hjem sammen med andre uledsagede mindreårige asylansøgere.

En dag kom to større drenge hen til ham og sagde, at han skulle følge med. De to var også uledsagede flygtningebørn.

De trak ham ind på et værelse, låste døren og smed ham på gulvet.

Så voldtog de to drenge Nazir. Det er beskrevet på svensk TV, SVTs hjemmeside.

Nazir er ikke den eneste.

I 2016 blev 15 andre drenge dømt for voldtægt af fem drenge i fem forskellige sager.

De 15 dømte var alle uledsagede flygtningebørn fra Afghanistan.

Og det er næppe nogen tilfældighed.

Afghansk syn på drenge

Der er en forbindelse mellem voldtægt af drenge i Sverige og den kultur, som afghanske asylansøgere har bragt med sig, kan man forstå på på Mustafa Panshiri.

Mustafa Panshiri har tidligere været ansat i det svenske politi. I dag arbejder han fuldtid med integration.

Han mener, at der er en forbindelse mellem Afghanistan og voldtægt af drenge. Og han vil forsøge at forhindre fortsatte overgreb ved at udbrede kendskab til de traditioner, som findes i Afghanistan. (SVT)

Da strømmen af migranter til Europa eksploderede i 2015, kom der også mange asylansøgere fra Afghanistan. Mange af dem var såkaldt uledsagede flygtningebørn. Det har Den Korte Avis skrevet om flere gange.

Samtidig blev et nyt uhyggeligt fænomen registreret i statistikken over kriminalitet i flere lande: Voldtægt og forsøg på voldtægt af drenge og mænd. en del af disse forsøg på voldtægter er sket via internettet. Drenge (og piger) kan blive truet til at foretage seksuelle handlinger foran et webkamera.

Storbritannien

Netop nu er der en sag for retten i Manchester i Storbritannien. Her er den 36-årige Reynhard Sinaga i går blevet idømt 30 års fængsel for at have voldtaget eller seksuelt overfaldet 48 unge mænd.

Han bedøvede flere af sine ofre, og havde lokket omkring 200 ofre ind i sin lejlighed. 48 af dem havde han voldtaget eller seksuelt overfaldet.

De var alle 48 mænd.

Det skriver The Guardian.

I Norge og Sverige er der ikke kun tale om enkeltsager. Her er voldtogt af drenge og mænd begyndt at fylde i statistikkerne.

Norge

Voldtægt af drenge og mænd begået af drenge og mænd er således omtalt i 2018-rapporten over voldtægter fra Norges politi. Til slut i rapportens opsummering står der:

“I år er der en betydelig stigning i antallet af drenge og mænd blandt de forulempede. 14 procent i år mod 9 procent i 2017. I de 173 sager om voldtægt over internettet var 83 procent af de forulempede drenge. I flere tilfælde oplever politiet, at unge drenge kan være sårbare over for mennesker, der foregiver at være en anden end dem, de er, og bliver forført og truet til at udføre seksuelle handlinger med sig selv foran et webcam.”

Det er noget nyt, skriver det norske netmedie rights.no.

Sverige

I Sverige dukkede anmeldte voldtægter af mænd over 18 år op i kriminalitetsstatistikken fra 2007. Det skriver den borgerlige blogger, Rebecca Weidmo Uvell.

Og i 2013 blev de første anmeldte voldtægter af 16-17 årige registreret i statistikken, citeret fra Uvell.

Tal fra statistikken i 2018

I statistikken for 2018 kan man læse, at der i 2018 var:

283 fuldbyrdede voldtægter af drenge under 15 år.

Der var 33 fuldbyrdede voldtægter af 15-17 årige.

Og der var 183 fuldbyrdede voldtægter af mænd over 18 år.

Udviklingen kan ses på grafen, der er fra Uvell:

De etablerede medier er tavse

Voldtægt af drenge er ikke et totalt nyt fænomen i Sverige og andre vesteuropæiske lande.

Og vi kender ikke identiteten på gerningsmændene eller på ofrene fra statistikken.

Men det ser ud til, at der er en klar stigning i anmeldte voldtægter af drenge og mænd som tidsmæssigt falder sammen med den store tilstrømning fra blandt andet Afghanistan.

I Afghanistan og andre lande præget af en muslimsk stammekultur er der en ekstrem adskillelse af kvinder og mænd.

Denne ekstremisme får ikke kun uhyggelige konsekvenser for kvinder. Det får den også for drenge og mænd.

I Afghanistan er der et tilsyneladende udbredt fænomen kaldt Bacha bazi. Det betyder ‘leg med drenge’. en variant er ‘dansende drenge’. Det er drenge helt ned til 10 år, der er klædt som piger eller kvinder. De danser for ældre mænd og bliver ofte voldtaget. Se for eksempel omtalen i Daily Mail.

Men hvad er realiteten for afghanske drenge og andre migrantdrenge i Sverige og andre vesteuropæiske lande.

Det får vi meget lidt at vide om.

Vi kan læse om den uhyggelige form for kriminalitet hos en blogger som Rebecca Weidmo Uvell og det norske netmedie rights.no.

Men der er tilsyneladende stort set ingen forskning.

Og bortset fra artiklerne fra svensk TV, så er de etablerede medier tavse.

De afghanske drenge betaler prisen for denne berøringsangst og politiske korrekthed.